EUROOPAN PARLAMENTIN JA NEUVOSTON PÄÄTÖS (EU) 2022/1201,

annettu 12 päivänä heinäkuuta 2022,

poikkeuksellisen makrotaloudellisen rahoitusavun myöntämisestä Ukrainalle

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 212 artiklan,

ottavat huomioon Euroopan komission ehdotuksen,

sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

noudattavat tavallista lainsäätämisjärjestystä (1),

sekä katsovat seuraavaa:

(1) Unionin ja Ukrainan assosiaatiosopimus (2), johon sisältyy pitkälle menevä ja laaja-alainen vapaakauppa-alue, tuli voimaan 1 päivänä syyskuuta 2017. Koska 23 päivänä kesäkuuta 2022 kokoontunut Eurooppa-neuvosto tunnusti Ukrainan eurooppalaiset tulevaisuudennäkymät ja päätti myöntää Ukrainalle ehdokasmaan aseman, Ukrainalle olisi voitava myöntää unionin makrotaloudellista rahoitusapua.

(2) Keväällä 2014 Ukraina alkoi toteuttaa kunnianhimoista uudistusohjelmaa, jonka tarkoituksena on vakauttaa maan taloutta ja parantaa sen kansalaisten toimeentuloa. Sen tärkeimpiä painopisteitä ovat korruptiontorjunta sekä perustuslain, vaalijärjestelmän ja oikeuslaitoksen uudistaminen. Kyseisten uudistusten toteuttamista tuettiin kuudella perättäisellä makrotaloudellisella rahoitusapuohjelmalla, joiden puitteissa Ukraina on saanut apua yhteensä 6,2 miljardia euroa lainoina. Viimeisimmän makrotaloudellisen hätäavun, joka myönnettiin Euroopan parlamentin ja neuvoston päätöksen (EU) 2022/313 (3) nojalla jännitteiden kasvaessa Venäjän vastaisella rajalla, Ukrainalle myönnettiin 1,2 miljardia euroa rahoitusta lainoina, jotka maksettiin kahdessa 600 miljoonan euron erässä maalis- ja toukokuussa 2022.

(3) Venäjän provosoimaton ja perusteeton hyökkäyssota Ukrainaan 24 päivästä helmikuuta 2022 on aiheuttanut Ukrainalle markkinoilta saatavan rahoituksen tyrehtymisen ja julkisten tulojen jyrkän laskun, kun taas humanitaariseen tilanteeseen puuttumiseen ja valtion palvelujen jatkuvuuden ylläpitämiseen osoitetut julkiset menot ovat lisääntyneet huomattavasti. Tässä erittäin epävarmassa ja epävakaassa tilanteessa Kansainvälisen valuuttarahaston (IMF) parhaat arviot Ukrainan rahoitustarpeista viittaavat poikkeukselliseen noin 39 miljardin Yhdysvaltain dollarin rahoitusvajeeseen vuonna 2022, josta noin puolet voitaisiin kattaa, jos tähän mennessä luvattu kansainvälinen tuki maksettaisiin kokonaisuudessaan. Unionin Ukrainalle tämän päätöksen nojalla antaman makrotaloudellisen rahoitusavun, joka on ensimmäinen vaihe kokonaisuudessaan enintään 9 miljardin euron poikkeuksellisen makrotaloudellisen rahoitusavun täytäntöönpanossa, pikaisen myöntämisen nykyisissä poikkeusoloissa katsotaan olevan tarkoituksenmukainen lyhyen aikavälin vastaus Ukrainan välittömiin kaikkein kiireellisimpiin rahoitustarpeisiin ja maan makrotaloudelliseen vakauteen kohdistuviin huomattaviin riskeihin. Unionin makrotaloudellisella rahoitusavulla tuetaan Ukrainan makrotaloudellista vakautta, ja vahvistetaan maan kriisinsietokykyä, mikä näin ollen edistää Ukrainan julkisen velan kestävyyttä ja sen kykyä viime kädessä vastata velkavelvoitteistaan.

(4) Tähän päätökseen perustuvan unionin makrotaloudellisen rahoitusavun määrä vahvistetaan, ottaen huomioon myös suunniteltu täysimittainen poikkeuksellinen makrotaloudellinen rahoitusapu, Ukrainan jäljellä olevien ulkoisen rahoituksen tarpeiden määrällisen kokonaisarvioinnin perusteella ottaen huomioon Ukrainan kyky huolehtia rahoituksestaan omin varoin; kokonaisarvio on tehty yhteistyössä IMF:n ja muiden kansainvälisten rahoituslaitosten kanssa. Määrää vahvistettaessa otetaan myös huomioon kahden- ja monenvälisiltä avunantajilta odotetut rahoitusosuudet, tarve varmistaa oikeudenmukainen taakanjako unionin ja muiden avunantajien välillä ja unionin muiden ulkoisten rahoitusvälineiden aiempi käyttäminen Ukrainassa ja unionin yleisen osallistumisen tuottama lisäarvo. Ukrainan viranomaisten sitoutuminen tiiviiseen yhteistyöhön IMF:n kanssa lyhyen aikavälin hätätoimenpiteiden suunnittelussa ja toteuttamisessa ja niiden aikomus työskennellä IMF:n kanssa asianmukaisen talousohjelman laatimiseksi, kun olosuhteet sen sallivat, olisi otettava huomioon. Unionin makrotaloudellisella rahoitusavulla olisi pyrittävä säilyttämään makrotaloudellinen vakaus ja kriisinsietokyky sotaolosuhteissa. Komission olisi varmistettava, että unionin makrotaloudellinen rahoitusapu on oikeudellisesti ja sisällöltään ulkoisen toiminnan eri alojen ja muiden asiaankuuluvien unionin politiikkojen tavoitteiden yhteydessä toteutettujen toimenpiteiden keskeisten periaatteiden ja tavoitteiden mukainen.

(5) Unionin makrotaloudellisella rahoitusavulla olisi tuettava unionin Ukrainaan soveltamaa ulkopolitiikkaa. Komission ja Euroopan ulkosuhdehallinnon olisi työskenneltävä tiiviisti yhdessä koko makrotaloudellisen rahoitusapuoperaation keston ajan unionin ulkopolitiikan yhteensovittamiseksi ja sen johdonmukaisuuden varmistamiseksi.

(6) Unionin makrotaloudellisen rahoitusavun ennakkoedellytyksenä olisi oltava, että Ukrainassa noudatetaan tehokkaita demokraattisia mekanismeja – kuten parlamentaarista monipuoluejärjestelmää – sekä oikeusvaltioperiaatetta ja taataan ihmisoikeuksien kunnioittaminen. Käynnissä oleva sota ja erityisesti nykytilanteessa sovellettava sotalaki eivät saisi vaikuttaa kaventavasti kyseisiin periaatteisiin, vaikka valta on keskitetty toimeenpanovallan käyttäjälle.

(7) Sen varmistamiseksi, että unionin poikkeukselliseen makrotaloudelliseen rahoitusapuun liittyvät unionin taloudelliset edut suojataan tehokkaasti, Ukrainan olisi toteutettava asianmukaisia toimenpiteitä, jotka liittyvät petosten, korruption ja muiden kyseiseen rahoitusapuun mahdollisesti liittyvien sääntöjenvastaisuuksien estämiseen ja torjumiseen. Lisäksi lainasopimuksessa olisi määrättävä, että komissio huolehtii tarkastuksista, tilintarkastustuomioistuin suorittaa tilintarkastuksia ja Euroopan syyttäjänvirasto käyttää toimivaltaansa, Euroopan parlamentin ja neuvoston asetuksen (EU, Euratom) 2018/1046 (4), jäljempänä ’varainhoitoasetus’, artiklan 129 ja 220 mukaisesti.

(8) Tämän päätöksen mukaiseen unionin makrotaloudellisen rahoitusapuun, joka on Ukrainalle kaavaillun täysimittaisen poikkeuksellisen makrotaloudellisen rahoitusavun täytäntöönpanon ensimmäinen vaihe, olisi liitettävä yhteisymmärryspöytäkirjassa vahvistettavia tiukkoja raportointivaatimuksia. Kyseisillä tiukoilla raportointivaatimuksilla olisi pyrittävä, nykyisissä sotaolosuhteissa, varmistamaan, että varoja käytetään tehokkaalla, läpinäkyvällä ja vastuullisella tavalla. Tuleviin makrotaloudellisen rahoitusavun operaatioihin tullaan liittämään toimintapoliittisia ehtoja, joilla olisi pyrittävä vahvistamaan Ukrainan välitöntä selviytymiskykyä ja sen pitkän aikavälin velkakestävyyttä ja vähentämään siten riskejä, jotka liittyvät sen jäljellä olevien ja tulevien lainojen takaisinmaksuun.

(9) Jotta voidaan varmistaa tämän päätöksen yhdenmukainen täytäntöönpano, komissiolle olisi siirrettävä täytäntöönpanovaltaa. Tätä valtaa olisi käytettävä Euroopan parlamentin ja neuvoston asetuksen (EU) N:o 182/2011 (5) mukaisesti.

(10) Tämän päätöksen mukainen enintään yhden miljardin euron makrotaloudellinen rahoitusapu muodostaa unionille rahoitusvastuun Euroopan parlamentin ja neuvoston asetuksella (EU) 2021/947 (6) perustetun ulkosuhdetoimien takuujärjestelyn kokonaismäärän puitteissa.

(11) Varainhoitoasetuksen 210 artiklan 3 kohdan mukaisesti talousarviotakuista tai rahoitusavusta aiheutuvat talousarviosta katettavat ehdolliset velat on arvioitava kestäviksi, jos niiden ennakoitu monivuotinen kehitys noudattaa rajoituksia, jotka asetetaan neuvoston asetuksessa (EU, Euratom) 2020/2093 (7), ja neuvoston päätöksen (EU, Euratom) 2020/2053 (8) 3 artiklan 1 kohdassa esitettyä vuotuisten maksumäärärahojen enimmäismäärää. Jotta unioni voisi antaa Ukrainalle makrotaloudellisena rahoitusapuna merkittävää tukea taloudellisesti turvallisella tavalla ja säilyttää samalla unionin korkean luottokelpoisuuden ja näin ollen sen kapasiteetin tarjota vaikuttavaa rahoitusta sekä sen sisä- että ulkopolitiikan puitteissa, on olennaisen tärkeää suojata asianmukaisesti unionin talousarviota kyseisten ehdollisten velkojen toteutumiselta ja varmistaa, että ne ovat taloudellisesti kestäviä varainhoitoasetuksen 210 artiklan 3 kohdassa tarkoitetun mukaisesti.

(12) Moitteettoman varainhoidon periaatteen mukaisesti on välttämätöntä, ennen kuin Ukrainalle myönnetään makrotaloudellisen rahoitusavun lisälainoja, vahvistaa yhteisen vararahaston häiriönsietokykyä keinoilla, jotka ovat oikeassa suhteessa niihin riskeihin, jotka aiheutuvat tämän päätöksen nojalla Ukrainalle annettavaan unionin makrotaloudelliseen rahoitusapuun liittyvistä ehdollisista veloista. Ilman tällaista vahvistamista unionin talousarviosta ei pystyttäisi taloudellisesti turvallisin perustein tarjoamaan apua, jota Ukrainan sodasta johtuvat tarpeet edellyttävät. Unionin talousarvion suojaamiseksi nykyisen arvion perusteella Ukrainalle myönnettävän unionin täysimääräisen poikkeuksellisen makrotaloudellisen rahoitusavun enintään 8,8 miljardin euron lainojen, mukaan lukien tämä 1 miljardin euron erä, varausasteen olisi oltava 70 prosenttia laina-arvosta.

(13) Tämän perusteella 1 miljardin euron lainan varausasteeksi olisi vahvistettava 70 prosenttia sen sijaan, että sovellettaisiin asetuksen (EU) 2021/947 31 artiklan 5 kohdan kolmannessa alakohdassa säädettyä yleissääntöä. Varaukseen tarvittava 700 miljoonan euron määrä olisi rahoitettava asetuksen (EU) 2021/947 mukaisista maantieteellisistä määrärahoista. Tämä määrä olisi sidottava ja maksettava yhteiseen vararahastoon sille varattuun osioon vuoteen 2027 saakka.

(14) Kun otetaan huomioon unionin makrotaloudellisen rahoitusavun tämän erän korotettu varausaste, on aiheellista hallinnoida rahoitusvastuuta tämän päätöksen mukaisesta makrotaloudellisesta rahoitusavusta erillään muista ulkosuhdetoimien takuujärjestelyn mukaisista rahoitusvastuista. Lisäksi ehdotetaan, että yhteiseen vararahastoon tämän päätöksen mukaisen makrotaloudellisen rahoitusavun osalta varattuja varoja käytetään yksinomaan tämän päätöksen mukaisiin rahoitusvastuisiin sen sijaan, että niitä käytettäisiin asetuksen (EU) 2021/947 31 artiklan 6 kohdassa säädetyn yleissäännön mukaisesti. Sen jälkeen tämän päätöksen mukaisen makrotaloudellisen rahoitusavun osalta varattu rahoitus olisi jätettävä varainhoitoasetuksen 213 artiklan mukaisesti täytäntöönpannun tosiasiallisen rahoitusasteen soveltamisalan ulkopuolelle.

(15) Jäsenvaltiot eivät voi riittävällä tavalla saavuttaa tämän päätöksen tavoitetta eli antaa unionin makrotaloudellista lisärahoitusapua Ukrainalle erityisesti sen talouden häiriönsietokyvyn ja vakauden tukemiseksi, vaan se voidaan ehdotetun toiminnan laajuuden ja vaikutusten vuoksi saavuttaa paremmin unionin tasolla. Sen vuoksi unioni voi toteuttaa toimenpiteitä Euroopan unionista tehdyn sopimuksen (SEU) 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä päätöksessä ei ylitetä sitä, mikä on tarpeen kyseisen tavoitteen saavuttamiseksi.

(16) Venäjän provosoimaton ja perusteeton hyökkäyssota on aiheuttanut poikkeukselliset olosuhteet, jotka tekevät asiasta kiireellisen ja sen vuoksi olisi poikettava Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen liitetyssä, kansallisten parlamenttien asemasta Euroopan unionissa tehdyssä pöytäkirjassa N:o 1 olevassa 4 artiklassa tarkoitetusta kahdeksan viikon määräajasta.

(17) Kun otetaan huomioon Venäjän hyökkäyssodan aiheuttama Ukrainan vaikea tilanne ja sen tukeminen sen pitkän aikavälin vakausuralla, on aiheellista poiketa varainhoitoasetuksen 220 artiklan 5 kohdan e alakohdasta ja antaa unionille mahdollisuus kattaa tämän päätöksen mukaiseen lainaan liittyvät korkokustannukset ja luopua muutoin Ukrainan vastuulla olevista hallinnollisista kustannuksista. Korkotuki olisi poikkeuksellisesti myönnettävä varainhoitoasetuksen 220 artiklan 1 kohdassa tarkoitettuna välineenä, jolla katsotaan voitavan varmistaa tuen vaikuttavuus, ja se olisi rahoitettava unionin talousarviosta. Vuosien 2021–2027 monivuotisen rahoituskehyksen aikana korkotuki olisi katettava asetuksen (EU) 2021/947 6 artiklan 2 kohdan a alakohdan ensimmäisessä luetelmakohdassa tarkoitetusta kokonaismäärärahasta. Ukrainan olisi voitava pyytää korkotukea ja hallinnollisista kustannuksista luopumista vuosittain maaliskuun loppuun mennessä. Jotta pääoman takaisinmaksussa olisi joustovaraa, olisi varainhoitoasetuksen 220 artiklan 2 kohdasta poiketen oltava myös mahdollista jatkaa lainaan liittyviä unionin lukuun otettuja lainoja.

(18) Ukrainan tilanne huomioon ottaen tämän päätöksen olisi tultava voimaan kiireellisesti sitä päivää seuraavana päivänä, jona se julkaistaan Euroopan unionin virallisessa lehdessä,

OVAT HYVÄKSYNEET TÄMÄN PÄÄTÖKSEN:

1 artikla 1. Unioni asettaa Ukrainan saataville makrotaloudellista rahoitusapua enintään 1 miljardi euroa, jäljempänä ’unionin makrotaloudellinen rahoitusapu’, tukeakseen Ukrainan makrotalouden vakautta. Unionin makrotaloudellinen rahoitusapu myönnetään Ukrainalle lainan muodossa. 2. Unionin makrotaloudellisen rahoitusavun rahoittamiseksi komissiolle annetaan valtuudet lainata tarvittavat varat unionin lukuun pääomamarkkinoilta tai rahoituslaitoksilta ja lainata ne edelleen Ukrainalle. Lainan keskimääräinen takaisinmaksuaika on enintään 25 vuotta. 3. Asetuksen (EU) 2021/947 6 artiklan 2 kohdan a alakohdan ensimmäisessä luetelmakohdassa tarkoitettua kokonaismäärärahaa käytetään kattamaan makrotaloudelliseen rahoitusapuun liittyvät korkomenot vuosien 2021–2027 monivuotisen rahoituskehyksen aikana tämän päätöksen 5 artiklan 2 kohdassa tarkoitettuna korkotukena. 4. Komissio hallinnoi unionin makrotaloudellisen rahoitusavun maksamista tavalla, joka vastaa komission ja Ukrainan välillä 3 artiklan 1 kohdassa tarkoitetussa yhteisymmärryspöytäkirjassa saavutettua sopimusta tai yhteisymmärrystä. 5. Komissio antaa Euroopan parlamentille ja neuvostolle säännöllisesti tietoja unionin makrotaloudellisen rahoitusavun kehityksestä, myös sen maksatuksista, ja toimittaa kyseisille toimielimille asiaan liittyvät asiakirjat ajallaan. 6. Unionin makrotaloudellinen rahoitusapu on saatavilla 12 kuukauden ajan 3 artiklan 1 kohdassa tarkoitetun yhteisymmärryspöytäkirjan voimaantulon jälkeisestä päivästä alkaen. 7. Jos Ukrainan rahoitustarpeet vähenevät alkuperäisiin arvioihin nähden olennaisesti unionin makrotaloudellisen rahoitusavun maksukaudella, komissio vähentää avun määrää, keskeyttää sen tai peruuttaa sen.

2 artikla 1. Unionin makrotaloudellisen rahoitusavun ennakkoedellytyksenä on, että Ukraina noudattaa toimivia demokratian mekanismeja, parlamentaarinen monipuoluejärjestelmä mukaan lukien, sekä oikeusvaltioperiaatetta ja takaa ihmisoikeuksien kunnioittamisen. 2. Komissio ja Euroopan ulkosuhdehallinto seuraavat 1 kohdassa säädetyn edellytyksen täyttymistä unionin makrotaloudellisen rahoitusavun koko elinkaaren ajan, erityisesti ennen maksujen suorittamista, ottaen huomioon myös Ukrainassa vallitsevat olosuhteet ja sotatilalain soveltamisen seuraukset siellä. 3. Tämän artiklan 1 ja 2 kohtaa sovelletaan neuvoston päätöksen 2010/427/EU (9) mukaisesti.

3 artikla 1. Komissio sopii Ukrainan kanssa unionin makrotaloudelliseen rahoitusapuun liittyvistä selkeästi määritellyistä raportointivaatimuksista. Raportointivaatimukset esitetään yhteisymmärryspöytäkirjassa ja vahvistetaan 8 artiklan 2 kohdassa tarkoitettua tarkastelumenettelyä noudattaen. 2. Raportointivaatimuksilla on varmistettava erityisesti, että unionin makrotaloudellista rahoitusapua käytetään tehokkaalla, läpinäkyvällä ja vastuullisella tavalla. Komissio seuraa säännöllisesti kyseisten raportointivaatimusten täytäntöönpanoa. 3. Unionin makrotaloudellisen rahoitusavun yksityiskohtaiset rahoitusehdot vahvistetaan komission ja Ukrainan välillä tehtävässä lainasopimuksessa. 4. Komissio tarkastaa säännöllisin väliajoin unionin makrotaloudellisen rahoitusavun ja erityisesti yhteisymmärryspöytäkirjassa sovittujen raportointivaatimusten täytäntöönpanon. Komissio ilmoittaa Euroopan parlamentille ja neuvostolle kyseisen tarkastuksen tuloksista.

4 artikla 1. Jollei 2 kohdassa tarkoitetuista vaatimuksista muuta johdu, komissio asettaa unionin makrotaloudellisen avun käyttöön yhdessä erässä lainan muodossa. Komissio päättää erän takaisinmaksuaikataulusta. Erä voidaan suorittaa yhdessä tai useammassa osaerässä. 2. Komissio tekee päätöksen erän maksamisesta seuraavien vaatimusten täyttymisestä tekemänsä arvion perusteella: a) 2 artiklan 1 kohdassa säädetyn ennakkoedellytyksen noudattaminen; b) yhteisymmärryspöytäkirjan, jossa on sovittu koko laina-aikana sovellettavan raportointijärjestelmän perustamisesta, voimaantulo. 3. Jos 2 kohdassa säädetyt vaatimukset eivät täyty, komissio keskeyttää tilapäisesti tai peruuttaa unionin makrotaloudellisen rahoitusavun maksamisen tai ryhtyy lainasopimukseen perustuviin asianmukaisiin toimenpiteisiin. Tällöin sen on ilmoitettava Euroopan parlamentille ja neuvostolle keskeyttämisen tai peruuttamisen syyt. 4. Unionin makrotaloudellinen rahoitusapu maksetaan lähtökohtaisesti Ukrainan keskuspankille. Ellei yhteisymmärryspöytäkirjassa toisin sovita ja edellyttäen, että vahvistetaan jäljellä oleva julkisen talouden rahoitustarve, unionin varat voidaan maksaa Ukrainan valtiovarainministeriölle, joka on viimekätinen avunsaaja.

5 artikla 1. Lainanotto- ja lainanantotoimet toteutetaan varainhoitoasetuksen 220 artiklan mukaisesti. 2. Poiketen siitä, mitä varainhoitoasetuksen 220 artiklan 5 kohdan e alakohdassa säädetään, unioni voi tämän päätöksen mukaisen lainan osalta vastata koroista myöntämällä korkotukea sekä vastata hallinnollisista kuluista, jotka liittyvät lainanottoon ja lainanantoon, lukuun ottamatta lainan ennenaikaiseen takaisinmaksuun liittyviä kustannuksia. 3. Ukraina voi pyytää unionilta korkotukea ja hallintokulujen kattamista kunkin vuoden maaliskuun loppuun mennessä. 4. Poiketen siitä, mitä varainhoitoasetuksen 220 artiklan 2 kohdassa säädetään, komissio voi tarvittaessa jatkaa lainaan liittyviä unionin lukuun otettuja lainoja. 5. Komissio ilmoittaa Euroopan parlamentille ja neuvostolle 2 ja 3 kohdassa tarkoitetuista toimista.

6 artikla Unionin makrotaloudellisen rahoitusavun täytäntöönpanon aikana komissio selvittää operatiivisen arvioinnin avulla, että rahoitusavun kannalta merkitykselliset Ukrainan rahoitusjärjestelyt, hallintomenettelyt sekä sisäiset ja ulkoiset valvontamekanismit ovat moitteettomia.

7 artikla 1. Tämän päätöksen nojalla lainana myönnettävään unionin makrotaloudelliseen rahoitusapuun sovelletaan asetuksen (EU) 2021/947 31 artiklan 5 kohdan kolmannessa alakohdassa säädetystä yleissäännöstä poiketen 70 prosentin varausastetta. 2. Asetuksen (EU) 2021/947 31 artiklan 6 kohdassa säädetystä yleissäännöstä poiketen tämän päätöksen nojalla lainana myönnetystä unionin makrotaloudellisesta rahoitusavusta aiheutuvat vastuut on katettava erillään muista ulkosuhdetoimien takuujärjestelyn mukaisista vastuista, ja tämän päätöksen nojalla lainana myönnettävään unionin makrotaloudelliseen rahoitusapuun liittyvät yhteiseen vararahastoon varatut määrärahat on käytettävä yksinomaan siitä johtuviin vastuisiin. 3. Poiketen siitä, mitä varainhoitoasetuksen 213 artiklassa säädetään, tosiasiallista rahoitusastetta ei sovelleta tämän päätöksen nojalla lainana myönnettävään unionin makrotaloudelliseen rahoitusapuun liittyvään yhteiseen varaukseen.

8 artikla 1. Komissiota avustaa komitea. Tämä komitea on asetuksessa (EU) N:o 182/2011 tarkoitettu komitea. 2. Kun viitataan tähän kohtaan, sovelletaan asetuksen (EU) N:o 182/2011 5 artiklaa.

9 artikla 1. Komissio antaa vuosittain viimeistään 30 päivänä kesäkuuta Euroopan parlamentille ja neuvostolle osana vuosikertomustaan arvion tämän päätöksen täytäntöönpanosta edeltävänä vuonna. Kyseisessä kertomuksessa a) tarkastellaan unionin makrotaloudellisen rahoitusavun täytäntöönpanossa tapahtunutta edistystä; b) arvioidaan Ukrainan taloudellista tilannetta ja näkymiä sekä 3 artiklan 1 kohdassa tarkoitettujen vaatimusten täyttymistä; c) osoitetaan yhteys yhteisymmärryspöytäkirjassa vahvistettujen vaatimusten ja ehtojen, Ukrainan makrotaloudellisen tilanteen sekä unionin makrotaloudellisen rahoitusavun erän maksamista koskevan komission päätöksen välillä. 2. Komissio toimittaa Euroopan parlamentille ja neuvostolle viimeistään kahden vuoden kuluttua siitä, kun rahoitusavun saatavillaoloaika päättyy, jälkiarviointikertomuksen, jossa arvioidaan päätökseen saadun unionin makrotaloudellisen rahoitusavun tuloksia ja tehokkuutta ja sitä, missä määrin se on myötävaikuttanut avun tavoitteiden saavuttamiseen.

10 artikla Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tehty Brysselissä 12 päivänä heinäkuuta 2022. Euroopan parlamentin puolesta Puhemies R. METSOLA Neuvoston puolesta Puheenjohtaja Z. STANJURA

(1) Euroopan parlamentin kanta, vahvistettu 7. heinäkuuta 2022 (ei vielä julkaistu virallisessa lehdessä), ja neuvoston päätös, tehty 12. heinäkuuta 2022.

(2) Euroopan unionin ja sen jäsenvaltioiden sekä Ukrainan välinen assosiaatiosopimus (EUVL L 161, 29.5.2014, s. 3).

(3) Euroopan parlamentin ja neuvoston päätös (EU) 2022/313, annettu 24 päivänä helmikuuta 2022, makrotaloudellisen rahoitusavun myöntämisestä Ukrainalle (EUVL L 55, 28.2.2022, s. 4).

(4) Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).

(5) Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).

(6) Euroopan parlamentin ja neuvoston asetus (EU) 2021/947, annettu 9 päivänä kesäkuuta 2021, naapuruus-, kehitys- ja kansainvälisen yhteistyön välineen – Globaali Eurooppa perustamisesta, Euroopan parlamentin ja neuvoston päätöksen N:o 466/2014/EU muuttamisesta ja kumoamisesta sekä Euroopan parlamentin ja neuvoston asetuksen (EU) 2017/1601 ja neuvoston asetuksen (EY, Euratom) N:o 480/2009 kumoamisesta (EUVL L 209, 14.6.2021, s. 1).

(7) Neuvoston asetus (EU, Euratom) 2020/2093, annettu 17 päivänä joulukuuta 2020, vuosia 2021–2027 koskevan monivuotisen rahoituskehyksen vahvistamisesta (EUVL L 433 I, 22.12.2020, s. 11).

(8) Neuvoston päätös (EU, Euratom) 2020/2053, annettu 14 päivänä joulukuuta 2020, Euroopan unionin omien varojen järjestelmästä ja päätöksen 2014/335/EU, Euratom kumoamisesta (EUVL L 424, 15.12.2020, s. 1).

(9) Neuvoston päätös 2010/427/EU, annettu 26 päivänä heinäkuuta 2010, Euroopan ulkosuhdehallinnon organisaatiosta ja toiminnasta (EUVL L 201, 3.8.2010, s. 30).